Agt hektaar grond naby die Rayton-Cullinan-afrit van die N4-Oos-snelweg, word nou die hoofkantoor vir Terugploeg, ’n liefdadigheidsprojek wat in die Covid-19 tydperk ontstaan het om na honger mense om te sien.
Daar gaan kosverwerkingsgeriewe en ’n koelstoor wees en ’n vrugte- en groentetuin, klerebank en ’n plek waar braaihout gesny en verpak word vir verkope. Dié grond is deur Faan en Dirk van der Walt, stigters van WeBuyCars, gratis aan Terugploeg beskikbaar gestel.
Bouwerk aan nuwe geriewe op die perseel gaan in Januarie volgende jaar begin en die opening word vir Mei 2021 beplan. ’n Lesingsaal gaan in die gebou ingerig word waar praatjies en kursusse aangebied gaan word om praktiese raad en opleiding te bied sodat mense hulle eie omstandighede kan verbeter.